Diari Oficial de la Generalitat Valenciana


Sumari del DOGV 4904, del 16-12-2004 (2004/12343)

RESOLUCIÓ de 24 de novembre de 2004, del director general de Gestió del Medi Natural de la Conselleria de Territori i Habitatge, per la qual s'ordena la part dispositiva de les declaracions d'impacte ambiental.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4904

Data del DOGV
:   16-12-2004

Secció del DOGV
:   V. ALTRES ANUNCIS - E) MEDI AMBIENT

Número del document
:   2004/12554


Data del document
:   24-11-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Alpuente
    * Catadau
    * Paterna
    * Pobla de Benifassà, la
    * Orihuela
    * impacte ambiental

RESOLUCIÓ de 24 de novembre de 2004, del director general de Gestió del Medi Natural de la Conselleria de Territori i Habitatge, per la qual s'ordena la part dispositiva de les declaracions d'impacte ambiental. [2004/X12709]
  
Els articles 4.3 i 22 del Reial Decret Legislatiu 1302/1986, de 28 de juny, d'avaluació d'impacte ambiental i del Reial Decret 1131/1988, de 30 de setembre, pel qual s'aprova el reglament per a l'execució de l'anterior decret, respectivament, establixen l'obligatorietat de fer públiques les declaracions d'impacte ambiental.
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu Reglament, aprovat per Decret 162/1990, respectivament, establixen l'obligatorietat de fer públiques les declaracions d'impacte ambiental, i en particular, de publicar estes declaracions en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana les declaracions d'impacte ambiental corresponent als expedients 183/01-AIA, 175/03-AIA, 068/02-AIA, 201/02-AIA, i 480/02-AIA, que segons el Reglament aprovat per Decret 162/1990 estableix l'obligatorietat de publicar-les.
  
València, 24 de novembre de 2004.- El director general de Gestió del Medi Natural: Javier Gómez Martín.
  
Declaració d'impacte ambiental
  
Expedient: 183/01-AIA
  
Títol: Línia aèria de mitjana tensió a 10 kV
  
Promotor: Televisió Autonòmica Valenciana
  
Autoritat substantiva: Conselleria d'Indústria i Comerç
  
Objecte: Subministrament d'energia a centre de telecomunicacions
  
Localització: Terme municipal de la Pobla de Benifassà, partida dels Colls
  
Descripció del projecte
  
1. Descripció de les característiques més rellevants de l'actuació prevista
  
L'objecte del projecte és el subministrament d'energia elèctrica a un centre de telecomunicacions. En concret, les instal·lacions que componen la infrastructura projectada són:
  
- Línia aèria de mitjana tensió a 10 kV des de suport existent núm. 8 de LAMT Torremiro-Convent de Benifassà fins al centre de transformació tipus pal intempèrie de TVV, la longitud del qual és de 75 m amb un únic suport metàl·lic que serveix de suport dels conductors entre el punt d'entroncament en la línia existent i el centre de transformació.
  
- Centre de transformació tipus intempèrie de potència 25 kV.
  
- Línia aèria de baixa tensió, des del centre de transformació fins al centre de telecomunicacions, la longitud del qual és de 25 m conformada amb pals de formigó.
  
2. Alternatives
  
Com a alternativa a la solució projectada s'ha de plantejar el traçat del circuit en mode subterrani, tant de la línia de mitjana tensió com de baixa tensió, i el centre de transformació tipus edifici prefabricat.
  
L'esmentada alternativa suposa, a diferència del traçat aeri, un moviment de terres important, amb la consegüent pèrdua de vegetació de la zona afectada.
  
Tramitació administrativa
  
1. Informació pública
  
En data 17 d'abril de 2001 la Conselleria d'Indústria i Comerç va remetre el document tècnic i l'estudi d'impacte ambiental (EIA) corresponents al projecte de la línia subterrània de mitjana tensió a 10 kV.
  
L'estudi d'impacte ambiental, com a part integrant del projecte de la línia subterrània de mitjana tensió a 10 kV, ha sigut sotmés a informació pública per mitjà d'anunci publicat en el BOP de Castelló núm. 55, de data 8 de maig de 2001, i no s'hi han presentat al·legacions.
  
Informes sectorials
  
En data 23 de maig es va rebre informe realitzat pels Serveis Tècnics de la Direcció Territorial de Medi Ambient de Castelló, on s'assenyala que:
  
?2. ...La documentació rebuda té falta de concreció, tant pel que fa a la localització, com a l'anàlisi del medi, com a l'estudi de les alternatives per a l'execució del projecte.
  
4. Segons l'acord del Govern Valencià de 9 de maig, en compliment de la Directiva 79/409/CEE, la totalitat del terme municipal de la Pobla de Benifassà està classificada com ZEPA (zona d'especial protecció d'aus). Les espècies de l'annex I de la Directiva d'aus que s'assenyalen com a presents en la zona són: voltor comú, àguila reial, àguila de panxa blanca, falcó pelegrí, duc, còlit negre i merla roquera.
  
5. ...Per a aquests serveis tècnics, els valors afectats per l'actuació són principalment d'índole paisatgística (atesa la posició de l'antena i les qualitats visuals de la zona) i amb relació a l'avifauna. Es defineix la qualitat visual de l'entorn com molt alta.
  
Conclusions
  
A la vista de tot això, ... des del punt de vista ambiental serà necessari:
  
- Soterrar la línia elèctrica de manera que no afecte ni les qualitats paisatgístiques ni les aus protegides de la zona. Aquest soterrament s'haurà de portar a terme de manera curosa, amb la restitució posterior de la morfologia del terreny, i amb la restauració de la coberta vegetal afectada.
  
- El centre transformador que s'ha de construir, haurà d'estar ben integrat en el medi des del punt de vista paisatgístic. Les façanes hauran de ser xapades amb pedra, els cossos construïts sobre la coberta de l'edificació quedaran integrats en la composició de l'edifici o ocults. La tanca haurà de circumscriure's a les necessitats estrictament adequades per a les instal·lacions i seguretat d'aquestes.
  
Afeccions legals
  
Segons els informes rebuts, l'estudi d'impacte ambiental i de les investigacions realitzades, cal assenyalar que existeix, per part de les obres projectades, afecció a:
  
- Segons l'acord del Govern Valencià de 9 de maig, en compliment de la Directiva 79/409/CEE, la totalitat del terme municipal de la Pobla de Benifassà està classificada com ZEPA (zona d'especial protecció d'aus).
  
- Segons el que especifica la proposta del Govern Valencià (Acord d'aprovació de 10 de juliol de 2000), per a formar part de la xarxa Natura 2000 de la Directiva hàbitats (92/43/CEE), s'afecta el lloc d'interés comunitari denominat Tinença de Benifassà, Turmell i Vallivana.
  
Consideracions ambientals
  
1. Elements ambientals que poden veure's afectats de forma important per l'actuació
  
La zona d'estudi es defineix l'hàbitat propi de la garriga mediterrània i hàbitat propi dels camps de secà. Aquests dos ecosistemes permeten la presència de fauna de poca singularitat però de considerable diversitat.
  
En la zona d'actuació no es troba cap exemplar aïllat arbori, arbustiu o herbaci que per les seues característiques presenta un interés especial de protecció davant de l'activitat projectada.
  
2. Identificació, descripció i valoració dels impactes més rellevants
  
Les operacions de rebuig i desbrossament, juntament amb el moviment de terres que s'han de realitzar per a l'execució dels suports dels pals per a l'estesa aèria de la línia, afectaran principalment la vegetació de matoll de la zona, si bé l'afecció serà mínima.
  
Un altre possible impacte és la mort d'aus a causa de col·lisions contra el línia elèctrica, les víctimes possibles de les esmentades col·lisions serien coloms, tórtores, perdius i algun tipus de còrvids.
  
3. Consideracions sobre les mesures correctores i el programa de vigilància ambiental
  
L'estudi d'impacte ambiental ha previst les mesures correctores següents:
  
- Minimització del risc de col·lisió per mitjà de la senyalització de cables amb cintes, bandes o tubs de colors vistosos.
  
- Col·locació de salvaocells, accessoris a manera de balisa que serveixen per a fer més fàcil la visualització dels cables, evitant l'impacte directe de les aus en ells.
  
- Augmentar la cadena d'aïlladors al doble de la seua longitud, per tal d'evitar els contactes massa-punt de tensió.
  
- Aïllament dels conductors en 0,90 m a un costat i a l'altre dels aïlladors, i la resta d'elements de tensió, per mitjà de cinta aïllant de silicona.
  
- Folradura dels ponts del transformador per mitjà de cinta aïllant, de manera que evite al màxim el contacte directe amb les parts en tensió de la instal·lació. La cinta que s'ha d'emprar serà del tipus aïllant autoaglomerant de cautxú silicona, d'alta resistència a les temperatures extremes, pluja, als corrents de fuga i a l'arc elèctric, per ta d'assegurar un aïllament d'alta qualitat i duració.
  
Quant al programa de vigilància ambiental tindrà per objecte establir un sistema que garantisca el compliment de les indicacions i les mesures protectores i correctores contingudes en l'estudi d'impacte ambiental, com a objectiu principal de control s'haurà de:
  
- Efectuar periòdicament un seguiment per tal de quantificar l'existència de danys sobre les aus i en especial sobre aquelles que presenten una protecció o interés especial i en conseqüència, adoptar, si calen, les mesures correctores proposades.
  
Consideracions jurídiques
  
El projecte examinat queda tipificat en l'apartat 2-g de l'annex I del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'aplicació de la Llei 2/89, de 3 de març, de la Generalitat Valenciana, d'Impacte ambiental.
  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/89, de 3 de març, de la Generalitat Valenciana, i en les altres disposicions que hi són d'aplicació.
  
L'art. 13, apartat 2, del Decret 119/2003, d'11 de juliol, del Consell de la Generalitat, pel que aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.
  
Per tot això, fent ús de les facultats que tinc legalment atribuïdes, formule la següent,
  
Declaració d'impacte ambiental
  
Primer
  
Estimar acceptable, al sol efecte ambiental, i sense perjudici de la prèvia obtenció de les autoritzacions sectorials que li siguen d'aplicació, el projecte de línia aèria de mitjana tensió a 10 kV, promogut per la Televisió Autonòmica valenciana, sempre que aquest es realitze amb les previsions de l'estudi d'impacte ambiental i amb les condicions establertes en l'apartat segon.
  
Segon
  
Com a condicions addicionals que cal complir s'estableixen les següents:
  
1. El traçat de la línia serà subterrani, de manera que no afecte ni les qualitats paisatgístiques ni les aus protegides de la zona. Aquest soterrament es portarà a terme amb cura. Posteriorment, es restituirà la morfologia del terreny, i es restaurarà la coberta vegetal afectada.
  
2. Una vegada efectuada la instal·lació es procedirà a la recollida del material sobrant, al trasllat a un abocador autoritzat, i a la restauració a l'estat original de les zones afectades per mitjà de l'aportació de terra vegetal i la plantació d'espècies arbustives i herbàcies pròpies de la zona.
  
3. Si durant l'execució de les obres es produeix qualsevol troballa arqueològica, el fet s'haurà de posar en coneixement de la Direcció General de Patrimoni Artístic de la Conselleria de Cultura, Educació i Ciència, de forma immediata, i s'adoptaran les mesures pertinents en ordre a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.
  
4. El centre transformador que es vol construir, haurà d'estar ben integrat en el medi des del punt de vista paisatgístic. Les façanes hauran xapar-se amb pedra, els cossos construïts sobre la coberta de l'edificació quedaran integrats en la composició de l'edifici o ocults. La tanca haurà de circumscriure's a les dimensions estrictament necessàries per a les necessitats de les instal·lacions i la seguretat d'aquestes.
  
Tercer
  
Notificar a les parts interessades que, contra la present resolució, per no ser un acte definitiu en la via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.
  
Quart
  
Publicar en el Diari Oficial de la Generalitat Valenciana la present declaració d'impacte ambiental, d'acord al que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte ambiental.
  
València, 2 d'octubre de 2003.- El director general de Gestió del Medi Natural: Javier Gómez Martín.
  
Declaració d'impacte ambiental
  
Expedient: 175/03-AIA
  
Títol: Construcció d'un embassament regulador i altres millores
  
Promotor: Comunitat de regants La Murada Norte
  
Autoritat substantiva: Conselleria d'Agricultura, Pesca i Alimentació
  
Objecte: Construcció d'un embassament per a reg
  
Localització: Orihuela (Alacant)
  
Descripció del projecte
  
1. Descripció de les característiques més rellevants de l'actuació prevista
  
L'objecte del projecte és la construcció d'un embassament regulador de 177.636 m³, per a regar una superfície de 1300 ha destinades principalment al cultiu de cítrics, i amb menor percentatge de plantacions hortícoles i raïm de taula.
  
Per a evitar filtracions, les parets de l'embassament s'impermeabilitzaran amb làmina de polietilé d'alta densitat de 2 mm de gruix termosoldada sobre làmina de geotèxtil per a preservar-la de possibles partícules tallants que puguen trencar el plàstic.
  
Les característica dimensionals de l'embassament són les següents:
  
- Superfície d'ocupació: 36.800 m²
  
- Alçada: 9 m
  
- Talús interior: 1:2.5
  
- Talús exterior: 1:1.25
  
- Amplària corredor coronació: 5 m
  
- Longitud corredor de coronació: 661 m
  
- Cota solera: 101 m
  
- Cota de coronació: 92
  
- Resguard: 0,6 m
  
- Volum embassat: 177.636 m³
  
- Volum útil: 162.979 m³
  
El volum de desmunt serà de 73.262 m³, i de terraplé de 63.943 m³, s'hauran de desallotjar 9.319 m³ de terra.
  
Per a evitar accessos no controlats a l'embassament s'ha projectat una tanca metàl·lica galvanitzada de 2,2 m, al voltant de tot el perímetre de la coronació.
  
Tramitació administrativa
  
1. Informació pública
  
En data 22 de maig de 2003 la Conselleria d'Agricultura, Pesca i Alimentació va remetre el document tècnic i l'estudi d'impacte ambiental (EIA) corresponents al projecte de construcció d'un embassament regulador i altres millores.
  
L'estudi d'impacte ambiental, com a part integrant del projecte de construcció d'un embassament regulador i altres millores, ha estat exposat al públic en el tauler d'edictes de l'Ajuntament d'Orihuela durant un termini de trenta dies, i no s'hi han presentat al·legacions ni reclamacions de cap tipus en l'esmentat termini.
  
3. Peticions d'informes sectorials i documentació complementària
  
En data 18 d'octubre de 2000 es va efectuar consulta als següents organismes:
  
- Direcció Territorial de Medi Ambient d'Alacant.
  
- Direcció General d'Interior de la Conselleria de Justícia i Administracions Públiques.
  
- Direcció General de Promoció Cultural i Patrimoni Artístic de la Conselleria de Cultura, Educació i Ciència.
  
Informes sectorials
  
Seguidament es fa un breu resum de la informació obtinguda dels informes que s'assenyalaven en el punt anterior.
  
- La Direcció General de Promoció Cultural i Patrimoni Artístic assenyala que:
  
?2. ...no s'ha previst l'impacte sobre els possibles jaciments existents.
  
3. ...hi ha diversos jaciments en la zona on s'ubica l'embassament.
  
Després de l'examen de la documentació que s'aporta s'aprecia la inexistència d'estudi d'elements patrimonials, com estableix la legislació medi ambiental. En conseqüència, es proposa informar desfavorablement, amb el trasllat de l'acord a Conselleria de Medi Ambient a l'efecte oportú?.
  
- L'informe de la Direcció General d'Interior assenyala que:
  
?S'ha tingut en compte el risc sísmic en l'elaboració del projecte que ens ocupa, la qual cosa és molt positiu, considerant que Orihuela és un dels municipis amb la perillositat sísmica més elevada de la Comunitat Valenciana.-
  
- En l'informe remés per la Direcció Territorial de Medi Ambient d'Alacant s'assenyala que:
  
?...l'embassament encara no ha sigut construït, però es construirà en un bancal sense cultiu, rodejat de bancals fruiters en producció?.
  
- En data 23 de setembre de 2003 es va rebre informe remés per l'Ajuntament d'Orihuela, on s'assenyala que després de la prospecció arqueològica realitzada amb data 9 de setembre de 2003, l'arqueòleg municipal argumenta que:
  
?Que després d'haver visitat la ubicació exacta on es pretén construir l'esmentat embassament, la vam prospectar de forma intensiva, i no vam localitzar en el lloc cap element patrimonial de caràcter arquitectònic o etnològic, ni jaciment arqueològic apreciable superficialment.-
  
Consideracions ambientals
  
1. Elements ambientals que poden veure's afectats de forma important per l'actuació
  
La zona objecte de l'actuació es configura com un territori eminentment agrari, i actualment no presenta aprofitaments, agraris ni recreatius.
  
El sòl és susceptible de veure's afectat per l'eliminació de sòl fèrtil. També la modificació de la geomorfologia pot generar processos erosius.
  
La vegetació pot veure's afectada fins al punt de la total desaparició en la zona on es realitzaran les obres, com també la fauna per la desaparició de nínxols ecològics, i per la incidència de les operacions de construcció.
  
2. Identificació, descripció i valoració dels impactes més rellevants
  
En aquest epígraf es pretenen recalcar els efectes generats per l'actuació que, entre els estudiats en l'EIA, presenten major rellevància.
  
La geomorfologia de la zona es veurà alterada per la creació de forts desmunts i terraplens necessaris per a la construcció de la bassa, també la hidrologia superficial pot veure's alterada per la interferència que pot provocar la bassa sobre les aigües superficials procedents de les rambles.
  
La qualitat de l'aire sofrirà distints impactes, sobretot durant la fase de construcció, com l'alçament de pols, l'emissió de gasos i la generació de soroll durant els moviments de terres.
  
La vegetació de la zona ha sigut modificada en la seua major part cap a les activitats agrícoles, i en qualsevol cas es tracta de terrenys ocupats per espècies de matolls, per la qual cosa el grau d'impacte no serà molt greu.
  
Pel que fa a la fauna, aquesta es veurà afectada per les operacions de moviment de terres i maquinària com també de desbrossament, que provocaran l'alteració d'hàbitats.
  
3. Consideracions sobre les mesures correctores i el programa de vigilància ambiental
  
Les mesures correctores més importants que s'han previst en l'estudi d'impacte ambiental són aquelles referents a les precaucions que cal prendre durant el moviment de terres, com són:
  
- El sòl i terra vegetal retirada de la zona d'obres es guardarà en munts per a la seua utilització posterior en els talussos exteriors a revegetar com a substrat de la vegetació.
  
- El decapatge s'efectuarà en la superfície compresa en els terrenys a ocupar per l'obra, seleccionant aquelles àrees on s'observe sòl de bona qualitat i preferiblement mostren coberta vegetal natural.
  
- Els cordons procedents del decapatge hauran de tenir una alçada inferior a 1,5 m i s'ubicaran en el perímetre exterior dels futurs terraplens.
  
I les referents a la restauració vegetal dels talussos per mitjà de la plantació d'espècies autòctones com el Pinus halepensis, Pistacea lentiscus o Rhammus lycioides.
  
Pel que fa al programa de vigilància ambiental, tindrà per objecte establir un sistema que garantisca el compliment de les indicacions i mesures protectores i correctores contingudes en l'estudi d'impacte ambiental, i fer un seguiment d'una sèrie de paràmetres que donen una idea de com evoluciona l'entorn a partir de la construcció i funcionament de l'obra. A manera de síntesi, cal destacar els següents aspectes bàsics objecte de control ambiental.
  
- S'intentarà que els abocadors i els aplecs de materials de rebuig se situen en zones adequades, on es reduïsca al mínim l'alteració paisatgística. A ser possible, se situarà en l'interior del vas de l'embassament.
  
- S'intentarà que les emissions de pols no siguen excessives (amb regs periòdics) i que les labors de manteniment i reparació del parc de maquinària es realitzen en els llocs indicats per a aquest fi.
  
- Es realitzarà una remodelació geomorfològica de les superfícies d'extracció i dipòsit existents en la zona d'obres, amb vista a dotar-la de talussos estables, amb una adequada xarxa de drenatge, que permeten l'establiment de la vegetació i la reducció de processos erosius.
  
Finalment, el programa de vigilància ambiental haurà de fixar amb alguna periodicitat la realització d'informes en els quals es donarà compte del compliment del programa com també dels efectes derivats de l'aplicació de les mesures correctores i del grau de correspondència d'aquests efectes amb els que s'han previst en l'estudi d'impacte ambiental.
  
Consideracions jurídiques
  
El projecte examinat queda tipificat en l'apartat 8-e de l'annex I del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'aplicació de la Llei 2/89, de 3 de març, de la Generalitat Valenciana, d'Impacte ambiental.
  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/89, de 3 de març, de la Generalitat Valenciana i en les altres disposicions que hi són d'aplicació.
  
L'art. 13, apartat 2, del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.
  
Per tot això, fent ús de les facultats que tinc legalment atribuïdes, formule la següent,
  
Declaració d'impacte ambiental
  
Primer
  
Estimar acceptable, al sol efecte ambiental, i sense perjudici de l'obtenció prèvia de les autoritzacions sectorials que li siguen d'aplicació, el projecte de construcció d'un embassament regulador i altres millores, promogut per la comunitat de regants El Grajero, sempre que aquest s'efectue d'acord amb les previsions de l'estudi d'impacte ambiental i amb les condicions establertes en l'apartat segon.
  
Segon
  
Com a condicions addicionals que s'han de complir, s'estableixen les següents:
  
1. Els diversos documents del projecte (memòria, plànols, plec de prescripcions tècniques i pressupost) hauran d'incorporar tots els aspectes concernents a les mesures protectores i correctores incloses en l'estudi d'impacte ambiental, com també els derivats de les presents condicions, tot això amb el grau de detall necessari per a la seua contractació i execució conjunta amb la resta de les obres. Així, el pressupost del projecte incorporarà, preferentment en una única partida, totes les unitats d'obra que es referisquen a les mesures correctores a realitzar.
  
També es valoraran i proveiran pressupostàriament totes les despeses derivades del programa de vigilància ambiental.
  
2. S'inclouran tant les labors de restauració i revegetació, com el seguiment del programa de vigilància ambiental en el pla d'obra, adequant-se i reestructurant-se amb el desenvolupament d'aquesta.
  
El director de les obres haurà d'estar informat de l'execució de les unitats d'obra que puguen tenir repercussions ambientals. Així mateix, se li ha de notificar amb antelació la situació dels talls o llocs on s'actuarà i el període previst de permanència, de forma que siga possible establir els punts d'inspecció oportuns, d'acord amb els indicadors a controlar establerts en aquest programa.
  
3. Els materials de farciment i els de rebliment que calguen per a l'execució del projecte, s'obtindran de préstecs o pedreres existents i legalment autoritzades. En cas de noves obertures, aquestes, amb caràcter previ a la utilització, s'hauran de sotmetre al procediment de declaració d'impacte ambiental.
  
De la mateixa manera, el lloc que s'elegisca com a abocador o escombrera, si no es tracta d'un abocador de residus degudament identificat i legalitzat, s'haurà de sotmetre, abans de la utilització, al procediment d'estimació d'impacte ambiental.
  
4. El programa de vigilància ambiental, durant la fase d'explotació, haurà d'incorporar campanyes de mesuraments amb l'objectiu d'incrementar les mesures correctores en el cas que, en el futur, se sobrepassaren els objectius de qualitat assenyalats en els punts anteriors. Com a part de l'esmentat programa de vigilància ambiental es presentarà, davant aquesta Direcció General, informe de les mesures de protecció realitzades, acompanyat dels primers mesuraments efectuats.
  
5. La direcció d'obra exigirà, una vegada executades i acabades les obres, la retirada a un abocador controlat de totes aquelles runes, materials sobrants i la resta de restes d'obra que hagen sigut dipositats, abocats o abandonats en qualsevol àrea de terreny que s'haja vist afectada per les obres executades.
  
Així mateix, es recorda al promotor la prohibició de realitzar qualsevol abocament no autoritzat en la zona. En tot cas, els canvis d'oli, filtres o qualsevol altre residu procedent del manteniment de la maquinària i vehicles, hauran de ser degudament gestionats per un taller o gestor autoritzat de residus tòxics i perillosos.
  
7. S'assegurarà el manteniment de les plantacions realitzades en els talussos exteriors per a evitar efectes erosius en aquests, disposant els mecanismes i regs necessaris per a això.
  
8. S'hauran d'instal·lar plataformes flotants en l'interior de la bassa, per tal d'evitar la mortalitat de grans aus que es dóna en aquest tipus d'infrastructures quan fortuïtament s'ofeguen per buscar aigua, o sistema equivalent que conferisca propietats semblants.
  
9. La direcció d'obra exigirà el compliment de les mesures protectores i correctores contingudes en l'estudi d'impacte ambiental com també de les condicions de la present estimació d'impacte ambiental, i amb aquest fi s'establiran en el pressupost del projecte de construcció, com ja s'ha indicat, les partides pressupostàries necessàries.
  
10. Si durant l'execució de les obres es produeix qualsevol troballa arqueològica, el fet s'haurà de posarà en coneixement de la Direcció General de Patrimoni Artístic de la Conselleria de Cultura, Educació i Ciència, de forma immediata, i s'hauran d'adoptar les mesures pertinents en ordre a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.
  
Tercer
  
Notificar a les parts interessades que, contra la present resolució, per no ser un acte definitiu en la via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.
  
Quart
  
Publicar en el Diari Oficial de la Generalitat Valenciana la present declaració d'impacte ambiental, d'acord al que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte ambiental.
  
València, 2 d'octubre de 2003.- El director general de Gestió del Medi Natural: Javier Gómez Martín.
  
Declaració d'impacte ambiental
  
Expedient: 68//02-AIA
  
Títol: Legalització de l'explotació de bestiar porcí d'engreix
  
Promotor: BOCESA, SL
  
Autoritat substantiva: Ajuntament de Catadau (València)
  
Objecte del projecte: Obtenció de la llicència d'activitat per a la legalització de l'explotació de bestiar porcí
  
Localització: Partida l'Heretat, polígon 6, parcel·la 100, terme municipal de Catadau (València)
  
Descripció del projecte
  
1. Descripció de les característiques més rellevants del projecte
  
Es pretén obtenir la llicència d'activitat per a l'explotació porcina d'engreix, les característiques de la qual segons la documentació aportada, són:
  
L'explotació consta de dues naus rectangulars unides en els extrems, una de 32 m i una altra de 54 m, amb una amplària de 9 m.
  
La capacitat aproximada és de 947 animals/cicle.
  
Els porcs arriben a l'explotació amb un pes viu aproximat de 30 kg i ixen amb un pes viu aproximat de 100 kg.
  
Es realitzen 3-4 cicles/any.
  
Els purins generats en l'explotació queden continguts en fosses de purins, de les quals passaran a una bassa de 168 m³, des d'on s'extrauran per a ser utilitzats com a adob orgànic en finques agrícoles.
  
Es disposa de fossa de cadàvers de 12 m³ on es dipositen els cadàvers generats, i on es realitza l'estratificació amb calç.
  
Tramitació administrativa
  
1. Informació pública. Remissió de l'expedient
  
El projecte d'activitat, l'expedient municipal i l'estudi d'impacte ambiental són remesos per part de la Direcció Territorial de Medi Ambient el 13 de febrer de 2002.
  
La informació pública s'ha realitzat en el BOP núm. 27, de 2 de febrer de 2000, sense que s'hi hagen presentat al·legacions.
  
2. Peticions d'informes sectorials i documentació complementària
  
Se sol·licita al promotor, a través de l'Ajuntament, la presentació d'un nou estudi d'impacte ambiental en data 13 de juny de 2002, el qual acaba de completar-se en data 1 d'octubre de 2003.
  
La modificació de l'estudi d'impacte ambiental aporta informació corregida relativa al volum de purins generats anualment, que arriba a 1.935 m³. Per a aplicar-los com a adob orgànic en superfícies agrícoles, i segons el Reial Decret 324/2000, de 3 de març, pel qual s'estableixen normes bàsiques d'ordenació de les explotacions porcines, es consideren necessàries un total de 38,38 ha de superfície agrícola.
  
Es justifica la disposició de 40,59 ha de superfície agrícola on es distribuirà el purí com a adob orgànic localitzades entre els termes municipals d'Alfarp, Llombai i Catadau.
  
Informes sectorials
  
L'expedient municipal recull la següent informació:
  
- Informe favorable de l'alcaldia.
  
- Informe favorable de l'arquitecte municipal.
  
- Autorització prèvia de la COPUT.
  
- Informació pública en el BOP núm. 27, de 2 de febrer de 2000, sense que s'hi hagen presentat al·legacions.
  
Afeccions legals
  
El sòl on s'ubica l'explotació, està classificat com a sòl no urbanitzable de protecció agrícola, segons les normes subsidiàries municipals.
  
El municipi de Catadau està inclòs en el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries, per la qual cosa qualsevol activitat agrària exercida allí hauria de preveure el que referència el Reial Decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries en relació al Codi de Bones Pràctiques Agràries, de forma especial pel que fa a les limitacions en els adobs que s'hi ha de fer.
  
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desenvolupament de la Llei 11/94, d'espais naturals protegits de la Comunitat Valenciana.
  
Consideracions ambientals
  
1. Elements ambientals que poden veure's afectats de forma important pel projecte
  
En l'estudi d'impacte ambiental s'han identificat elements ambientals susceptibles de ser afectats pel projecte, entre els quals es recullen: aire, sòl, aigua, flora, fauna, paisatge, medi socioeconòmic.
  
La informació aportada per l'estudi d'impacte ambiental relativa als elements ambientals susceptibles de ser afectats pel projecte és irrellevant, ja que s'ha utilitzat una escala massa xicoteta perquè es puga arribar a un grau de detall adequat per a conéixer el medi on s'ubica l'explotació.
  
L'explotació es localitza en una zona agrícola predominantment de regadiu. Se situa en un turo vorejat per la rambla de l'Heretat, encara que l'afecció a la rambla és inexistent. Hi ha a la rodalia explotacions ramaderes semblants.
  
El projecte no afecta comunitats botàniques o faunístiques d'especial interés ambiental o espècies protegides, endèmiques, en perill d'extinció o de distribució escassa o puntual a nivell provincial o de Comunitat Valenciana.
  
2. Identificació i valoració d'impactes
  
En l'estudi d'impacte ambiental s'ha realitzat una succinta descripció dels possibles impactes que pot causar l'actuació, i s'ha realitza una valoració qualitativa d'aquests; s'ha considerat que l'eliminació dels purins i dels cadàvers, com també la possibilitat de propagar-se malalties contagioses són les accions més susceptibles d'ocasionar un impacte negatiu, per tant, és on s'hi hauran de prendre les majors mesures correctores.
  
La ubicació de l'explotació en una zona sensible a la contaminació d'aqüífers, condiciona la imposició de mesures protectores i correctores pal·liatives de l'esmentada afecció.
  
3. Consideracions sobre la proposta de mesures correctores i del programa de vigilància ambiental
  
Les mesures correctores que es descriuen en l'estudi d'impacte ambiental són incoherents i inconnexes, per la qual cosa hauran d'adoptar-se les següents mesures correctores per al correcte funcionament de l'explotació:
  
- Haurà de disposar-se de gual sanitari o sistema equivalent a l'entrada de l'explotació, per a la desinfecció de les rodes dels vehicles que entren o isquen de l'explotació, com també d'un sistema apropiat per a la desinfecció de la resta del vehicle.
  
- Haurà de disposar-se de tela mosquitera en les finestres i orificis de la nau, que impedisquen el pas de vectors a l'interior.
  
- Haurà de disposar-se de bassa de contenció de purins en l'interior de l'explotació, tal com estableix el Reial Decret 324/2000, de març de 2000, pel qual s'estableixen les normes bàsiques d'ordenació de les explotacions porcines, com també per la Llei 6/2003, de 4 de març, de ramaderia de la Comunitat Valenciana.
  
- Haurà d'aplicar-se un producte microbià als purins en fossa, per tal de reduir la càrrega contaminant abans de la seua utilització com a adob orgànic en camps de cultiu.
  
- S'haurà de gestionar l'eliminació de cadàvers conforme al que estipula el Reglament 1774/2002, del Parlament Europeu, i del Consell de 3 d'octubre de 2002, pel qual s'estableixen les normes sanitàries aplicables als subproductes animals no destinats al consum humà.
  
Aquestes mesures correctores hauran de complementar-se amb les condicions recollides en aquesta declaració d'impacte ambiental.
  
Consideracions jurídiques
  
1. El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'art. 5é de la Llei d'impacte ambiental i de l'annex I, apartat 1-h.
  
2. En l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.
  
3. L'article cinqué del Decret 162/90, del 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/1989, d'Impacte ambiental, atribueix la competència a l'òrgan ambiental, per a les declaracions i estimacions d'impacte ambiental dels projectes a què s'aplique aquesta llei.
  
4. L'art. 56, del Decret 81/2003, de 27 de juny, del Consell de la Generalitat, pel qual estableix l'estructura orgànica de les conselleries de l'administració de la Generalitat, atribueix a la Direcció General de Gestió del Medi Natural, la competència sobre l'avaluació de l'impacte ambiental.
  
Declaració d'impacte ambiental
  
Primer
  
Estimar acceptable, al sol efecte ambiental i sense perjudici de la prèvia obtenció de les autoritzacions sectorials que hi siguen d'aplicació, el projecte de legalització de granja porcina, situada al terme municipal de Catadau (València), promogut per Bocesa, SL, sempre que aquest s'efectue d'acord amb les previsions de l'estudi d'impacte ambiental i les condicions i modificacions establertes a continuació:
  
- Haurà de disposar-se de gual sanitari o sistema equivalent a l'entrada de l'explotació, per a la desinfecció de les rodes dels vehicles que entren o isquen de l'explotació, com també d'un sistema apropiat per a la desinfecció de la resta del vehicle.
  
- Haurà de disposar-se de tela mosquitera en les finestres i orificis de la nau, que impedisquen el pas de vectors a l'interior.
  
- L'explotació haurà de disposar de tanca perimetral construïda amb materials que s'integren de forma harmònica en el paisatge.
  
- Haurà de disposar-se de bassa de contenció de purins en l'interior de l'explotació, tal com estableix el Reial Decret 324/2000, de març de 2000, pel qual s'estableixen les normes bàsiques d'ordenació de les explotacions porcines, com també per la Llei 6/2003, de 4 de març, de ramaderia de la Comunitat Valenciana.
  
- Haurà d'aplicar-se un producte microbià als purins en fossa, per tal de reduir la càrrega contaminant abans de la utilització com a adob orgànic en camps de cultiu.
  
- Es comprovarà l'eficàcia del tractament de purins i es modificarà la seua manipulació o se substituirà per un altre tractament si s'observa la ineficàcia d'aquest amb una correcta manipulació.
  
- S'hauran d'aplicar els purins en parcel·les agrícoles que estiguen cultivades considerant no sobrepassar els 170 kg N/ha i any indicats en el Reial Decret 261/96, sobre protecció de les aigües contra la contaminació produïda per nitrats procedents de fonts agràries, considerant que no s'escamparan en cap cas en les proximitats de barrancs, aqüífers, pous o semblants, distribuint-los de manera adequada en la parcel·la i soterrant-los per a evitar l'evaporació de fraccions amoniacals del purí.
  
- La distància de les parcel·les on s'aplicarà el purí respecte a altres explotacions porcines, nucli urbà o cursos d'aigua, s'haurà d'adaptar al que estableix el Reial Decret 324/2000, de març de 2000, pel qual s'estableixen les normes bàsiques d'ordenació de les explotacions porcines.
  
- Previament a l'obtenció de la llicència d'activitat, haurà de justificar-se l'eliminació de cadàvers conforme al que estipula el Reglament 1774/2002, del Parlament Europeu, i del Consell de 3 d'octubre del 2002, pel qual s'estableixen les normes sanitàries aplicables als subproductes animals no destinats al consum humà.
  
- Es comunicarà a aquesta Direcció General qualsevol variació que es produïsca en la destinació dels residus.
  
Segon
  
Notificar a les persones interessades que contra la present resolució, per no ser un acte definitiu en la via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.
  
Tercer
  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord al que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte ambiental.
  
València, 6 d'octubre de 2003.- El director general de Gestió del Medi Natural: Javier Gómez Martín.
  
Declaració d'impacte ambiental
  
Dades de l'expedient
  
Expedient: 201/4317-MYV
  
Títol: Modificació núm. 10 de les normes subsidiàries de planejament
  
Promotor: Ajuntament d'Alpuente
  
Autoritat substantiva: Ajuntament i Conselleria de Territori i Habitatge
  
Localització: En la partida Las Cambrillas, al terme municipal d'Alpuente
  
Descripció del projecte
  
1. Objecte del projecte
  
La requalificació d'uns terrenys situats en la vessant occidental de la partida Las Cambrillas, que passen de la qualificació actual com a sòl no urbanitzable de protecció forestal, a la qualificació com a sòl no urbanitzable comú.
  
2. Descripció de les característiques més rellevants del projecte
  
La zona objecte del present projecte pertany a la demarcació d'una concessió minera. En l'esmentada partida existeix una mina de caolí que actualment no es troba en explotació. La present modificació està motivada per l'interés que té l'empresa propietària de l'esmentada explotació per a reprendre els treballs allí.
  
La memòria presentada indica que el present projecte no afecta les cotes més altes de la muntanya, per tal que es puga reforestar el cim i procedir a la restauració de manera gradual.
  
L'àmbit del projecte abraça una superfície de 24 ha. En l'estudi d'impacte ambiental de l'explotació minera s'indica 25,56 ha.
  
3. Alternatives
  
L'estudi d'impacte ambiental presenta com a alternativa de projecte l'opció de no realitzar el projecte. L'estudi d'impacte ambiental justifica l'opció elegida en el fet que el sòl no urbanitzable comú permet diversos usos, entre els que es troben les explotacions mineres.
  
No s'han presentat alternatives de delimitació de l'àmbit del projecte.
  
Tramitació administrativa
  
1. Informació pública
  
En data 10 de maig de 2002 l'Ajuntament d'Alpuente va remetre memòria i estudi d'impacte ambiental relatiu al projecte modificació puntual núm. 10 de les normes subsidiàries de planejament d'Alpuente, i es va incoar el corresponent expedient d'avaluació d'impacte ambiental.
  
El mencionat estudi d'impacte ambiental es va exposar al públic, al costat del resta de la documentació tècnica, segons anuncis publicats en el diari Levante i en el DOGV núm. 4173, de 22 de gener de 2002.
  
Durant el període d'informació pública no s'hi van presentar al·legacions, segons consta en el certificat emés per la Secretaria de l'Ajuntament d'Alpuente. S'adjunta certificat d'aprovació provisional.
  
2. Peticions d'informació o documentació complementària
  
En data 31 de maig de 2002 se sol·licita a l'Ajuntament d'Alpuente ampliació de la documentació presentada inicialment.
  
En data 10 de juny de 2002 l'Ajuntament d'Alpuente presenta el projecte d'explotació de la concessió minera José María núm. 1.816 i el corresponent estudi d'impacte ambiental.
  
En data 30 de juliol de 2002 se sol·licita informe al Servei de Gestió Forestal de la Conselleria de Medi Ambient, i se l'insta a realitzar totes les consideracions que estime oportunes sobre el projecte de referència.
  
Informes sectorials
  
En data 29 de setembre de 2003 es rep l'informe emés per la Secció Forestal de la Direcció Territorial de Medi Ambient de València. El contingut de l'esmentat informe és el següent:
  
- ?La zona que es pretén modificar està dins de la forest denominada turó La Ceja, inclòs en el catàleg de forests d'utilitat pública de València, amb el número 40, com es menciona en l'apartat 3.3.7 Forests, del projecte de modificació de les normes subsidiàries.
  
L'activitat minera a cel obert és incompatible amb les característiques definides en els articles 8 i 9 de la Llei 3/93, forestal de la Comunitat Valenciana, per la qual es declaren d'utilitat pública els terrenys forestals.
  
Les forests catalogades d'utilitat pública no poden ser rompudes ni destinades a usos no forestals (article 48 de la Llei 3/93, forestal de la Comunitat Valenciana i 79 del seu Reglament).-
  
Afeccions legals
  
1. L'estudi d'impacte ambiental expressa que els terrenys objecte d'estudi no es troben inclosos en cap espai protegit. S'assenyala que no s'afecten zones d'especial protecció d'aus (ZEPA), microreserves ni llocs d'interés comunitari (LIC).
  
2. L'estudi d'impacte ambiental indica que cap dels dos camins ramaders existents en el municipi es veu afectat per la present modificació.
  
3. Els terrenys afectats pel present projecte estan classificats com a sòl no urbanitzable de protecció forestal. L'estudi d'impacte ambiental assenyala que l'àmbit de la present modificació està inclòs en el de forest d'utilitat pública núm. 40, denominada turó de La Ceja i que el seu titular és l'Ajuntament d'Alpuente.
  
4. L'estudi d'impacte ambiental indica que no hi ha cap curs d'aigua continu en la zona objecte d'estudi. S'indica que les aigües de vessament són recollides pels barrancs de la Teuleria i de Cambrillas.
  
5. L'estudi d'impacte ambiental indica que consultats els jaciments arqueològics, paleontològics, de pintures rupestres i de patrimoni etnològic de la Conselleria de Cultura, Educació i Esport, es constata que cap d'ells no es veu afectat pel projecte, encara que existeixen 3 jaciments etnològics i 1 paleontològic en les proximitats dels terrenys estudiats.
  
En relació amb el que disposa l'article 11 de la Llei 4/1998, d'11 de juny, de la Generalitat Valenciana, del patrimoni cultural valencià, l'estudi d'impacte ambiental no incorpora l'informe vinculant emés per la Conselleria de Cultura, Educació i Esport sobre la conformitat del projecte amb la normativa de protecció del patrimoni cultural valencià.
  
Consideracions ambientals
  
1. Pel que fa als usos i aprofitaments actuals, la zona afectada pel projecte està inclosa en la concessió minera José María, núm. 1816, que actualment no es troba en funcionament. Part de la zona posseeix una repoblació de pinar a base de distints tipus de pins. No hi ha explotacions forestals en la zona.
  
En l'àmbit de la modificació proposada hi ha un vedat privat de caça. També es coneix el trànsit per la zona de bestiar de llana. A les proximitats del barranc de Cambrillas se solen instal·lar ruscos mòbils.
  
2. Des del punt de vista geològic, l'estudi d'impacte ambiental assenyala que zona objecte d'estudi pertany a la subunitat del sinclinal d'Ares d'Alpont, en la qual predominen els materials juràssics. Els materials que afloren en la zona s'agrupen en materials consolidats carbonatats, que inclouen diversos tipus de calcàries, materials poc consolidats, materials no consolidats i materials del quaternari. Es realitza una descripció geològica general del sistema en què s'inclou la zona objecte del projecte.
  
3. L'estudi d'impacte ambiental indica que la zona objecte del projecte s'inclou en el pis bioclimàtic mesomediterrani superior, i en les cotes més altes es detecta la transició cap al supramediterrani inferior. Es descriu la vegetació potencial de la zona, que correspon a una sèrie d'alzinars supramediterranis i mesomediterranis.
  
Pel que fa a la situació actual dels terrenys afectats, s'expressa que la zona presenta un interés mitjà per a la conservació, i que forma part d'un paisatge agrícola de secà i ramader. S'apunta que la zona està coberta per un matoll molt sec i degradat, de composició bastant uniforme i constant. S'afirma que l'actual estructura de la vegetació es troba condicionada per la presència de murs de pedra creats en el seu dia per a afavorir l'activitat agrícola. Aquests cultius van ser abandonats i colonitzats per matoll. També es destaquen com a elements influents en la vegetació l'activitat ramadera i el trànsit de persones en els camins d'accés a l'antiga explotació minera. Es descriuen les espècies vegetals trobades en l'àrea d'estudi. Aquestes són:
  
- Ginebre (Juniperus communis subs. Hemisphaerica)
  
- Càdec (Juniperus Oxycedrus)
  
- Savina turifera (Juniperus thurifera)
  
- Savina comuna (Juniperus phoenicea)
  
- Carrasca (Quercus rotundifolia)
  
- Bruc d'hivern (Erica multiflora)
  
- Gatosa (Ulex parviflorus)
  
- Argelaga (Genista scorpius)
  
- Timó (Thymus vulgaris)
  
- Sàlvia vera (Salvia lavandulifolia subs. lavandulifolia)
  
- Lli blanc (Linum suffructicosum)
  
- Aliaga menuda (Genista pumila)
  
- Rabo de gat punxós (Sideritis pungens)
  
- Timó terrer (Thymus godayanus)
  
- Saboritja manxega (Satureja intricada subs. gracilis)
  
- Coscoll (Quercus coccifera)
  
- Aladern (Rhamnus alaternus)
  
- Arçot (Rhamnus lycioides subs. lycioides)
  
- Pi blanc (Pinus Halepensis)
  
- Timó mascle (Teucrium capitatum)
  
- Senet de pobre (Globularia vulgaris)
  
- Espígol mascle (Lavandula latifolia)
  
- Camamilla de muntanya (Santolina chamaecyparissus)
  
- Lleteresa serrada (Euphorbia serrata)
  
- Romer (Rosmarinus oficinalis)
  
- Sempreviva borda (Helicryssum stoechas)
  
- Galda (Reseda luteola)
  
- Pi pinyoner (Pinus pinea)
  
- Esparreguera (Asparagus horridus)
  
- Fumana procumbens
  
4. L'estudi d'impacte ambiental expressa que la fauna present en la zona és la típica de terrenys ocupats per l'home, amb comunitats empobrides i d'escàs valor ambiental. Es realitza una descripció de les espècies faunístiques detectades en la zona, que com s'ha comentat amb anterioritat, forma part d'un vedat privat de caça.
  
5. En el que fa referència als riscos presents en el territori, s'indica que segons recull el mapa geocientífic de la província, el risc sísmic és baix.
  
També s'expressa per a la zona, que l'esmentat mapa mostra un risc d'inundació nul.
  
El risc de lliscament és molt alt i el risc de subsidència i col·lapse no significatiu.
  
Segons estableix l'esmentat mapa, l'àrea presenta una vulnerabilitat de grau baix a la contaminació de les aigües subterrànies.
  
6. Pel que fa al clima, s'aporten diverses taules amb diverses dades climàtiques extretes de les estacions meteorològiques de València i Titaguas, que no són interpretades en relació amb el projecte que es tramita.
  
7. Pel que fa a l'anàlisi del paisatge, l'estudi d'impacte ambiental destaca el que varia d'aquest a causa de l'alternança de turons i barrancs. Es ressalta el contrast cromàtic entre la coloració de les explotacions mineres i el verd de la vegetació.
  
8. Es realitza una descripció general del medi, i no es particularitza en la zona afectada per l'àmbit del projecte. La descripció del medi socioeconòmic és més pròpia d'un projecte d'àmbit major que d'un projecte concret com el que es tramita. Es realitza una descripció dels impactes generats pels usos potencials de la zona sobre el risc d'incendi forestal, el sòl, l'aigua, l'atmosfera, el nivell de soroll, la vegetació, la fauna, el paisatge, el medi socioeconòmic i el trànsit rodat. Se citen com a usos potencials l'ús industrial, l'ús agrícola o l'ús miner. El capítol de mesures protectores i correctores defineix les mesures adoptades per a minimitzar els impactes ambientals generats per l'activitat extractiva, considerada en l'estudi d'impacte ambiental com la que majors impactes ambientals generarà entre els diferents usos potencials.
  
9. S'adjunta com a annex en l'estudi d'impacte ambiental un extracte de les normes urbanístiques d'Alpuente pel que fa a les normes de protecció del sòl no urbanitzable. En aquestes s'afirma que el sòl no urbanitzable de protecció forestal inclou les zones forestals millor conservades, els terrenys en què es realitza la repoblació com també aquells de pendent fort que es consideren aptes per a aquesta.
  
Després de les visites realitzades a la zona per diversos tècnics del Servei d'Avaluació d'Impacte Ambiental a fi de realitzar una exhaustiva anàlisi d'aquesta, es conclou que la majoria dels terrenys afectats per aquest projecte presenten els mateixos valors ambientals que els situats fora de l'àmbit de la modificació plantejada, i que es troben classificats com a sòl no urbanitzable de protecció forestal per les normes subsidiàries vigents, per la qual cosa no es justifica la requalificació de part dels terrenys protegits quan la resta manté l'esmentada protecció. Així mateix, l'estudi d'impacte ambiental no justifica que els terrenys inclosos en l'àmbit de la present modificació hagen perdut els valors ambientals pels quals les normes subsidiàries de planejament d'Alpuente els van classificar com a sòl no urbanitzable de protecció forestal.
  
Consideracions jurídiques
  
1. El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu Reglament, annex I, apartat 8.g del Decret 162/1990, de 15 d'octubre.
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.
  
3. L'art. 13, apartat 2, del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.
  
Per tot això, fent ús de les facultats que tinc legalment atribuïdes, formule la següent,
  
Declaració d'impacte ambiental
  
1. No s'estima acceptable, a l'efecte ambiental, el projecte de modificació puntual núm. 10 de les normes subsidiàries de planejament del municipi d'Alpuente (València), promogut per l'Ajuntament d'Alpuente.
  
2. Es notifica a les parts interessades que contra la present resolució, per no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.
  
3. La present declaració d'impacte ambiental es publicarà en el Diari Oficial de la Generalitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte ambiental.
  
València, 6 d'octubre de 2003.- El director general de Gestió del Medi Natural: Javier Gómez Martín.
  
Declaració d'impacte ambiental
  
Expedient: 480/02-AIA
  
Títol: Homologació, pla de reforma interior i pla parcial dels sectors 2 i 8 del Pla general d'ordenació urbana en el terme municipal de Paterna
  
Promotor:: Ajuntament de Paterna
  
Autoritat substantiva:: Conselleria de Territori i Habitatge
  
Localització:: Al nord-oest del terme municipal de Paterna. Zona residencial denominada la Canyada.
  
Descripció del projecte
  
1. Objecte del projecte
  
L'objecte del projecte és homologar els sectors núm. 2 i núm. 8 que el Pla general d'ordenació urbana de Paterna classifica com a urbanitzables i reclassificar 51.373'24 m² de sòl no urbanitzable comú, segons el pla general vigent, a la urbanització la Canyada, del terme municipal de Paterna.
  
2. Descripció de les característiques més rellevants del projecte
  
La superfície total de la unitat d'execució és de 294.996'01 m², dels quals l'actuació preveu reclassificar 51.373'24 m² de sòl no urbanitzable a urbanitzable, l'ús actual dels quals és agrícola de secà, erm i forest de pi blanc.
  
Els terrenys inclosos en els sectors 2 i 8 es troben al nord-oest del terme municipal de Paterna, a l'est del polígon industrial Fuente del Jarro i de la circumval·lació a València (bypass), a la zona residencial denominada la Canyada.
  
L'ús del sector serà residencial extensiu; es proposen les tipologies d'habitatges unifamiliars aïllats i adossats, i plurifamiliars aïllats. Els usos compatibles en el sector són dotacional privat, terciari i l'activitat artesanal.
  
L'actuació respecta les afeccions generades per les infrastructures supramunicipals confrontants, com per exemple el bypass i el barranc de la Font, i la infrastructura municipal que divideix els sectors 2 i 8, el ferrocarril de la Generalitat Valenciana (FGV), línia València-Llíria.
  
Entre les actuacions previstes pel desenvolupament del sector, cal destacar l'execució d'un nou vial que creuarà el barranc de la Font, amb el qual es pretén millorar els accessos a la Canyada.
  
Els serveis d'aigua potable, sanejament, instal·lació elèctrica i recollida de residus del sòl urbà confrontant podran ser satisfets.
  
Tramitació administrativa
  
1. Informació pública
  
En data 27 de desembre de 2002, l'Ajuntament de Paterna va remetre a aquesta Conselleria el projecte d'homologació, l'estudi d'impacte ambiental, el pla de reforma interior, el pla parcial dels sectors 2 i 8 del Pla general d'ordenació urbana i l'expedient administratiu.
  
En data 26 de febrer de 2003, la Secció de Planejament de la Conselleria d'Obres Públiques, Urbanisme i Transports va remetre a aquesta Conselleria la mateixa documentació que l'Ajuntament, i va sol·licitar l'emissió de la corresponent declaració d'impacte ambiental.
  
L'estudi d'impacte ambiental es va sotmetre al corresponent tràmit d'informació al públic per mitjà d'un anunci publicat en el Diari Oficial de la Generalitat Valenciana núm. 4.276, de data 21 de juny de 2002, en el periòdic Levante, de data 14 de juny de 2002, i en el tauler d'anuncis de la casa consistorial, i es van presentar 21 al·legacions sense que cap fóra de caràcter ambiental, segons consta en el certificat emés per la secretària general de l'Ajuntament de Paterna.
  
2. Peticions d'informes i documentació complementària
  
En data 4 de juliol de 2003, es va sol·licitar a l'Ajuntament una ampliació de l'estudi d'impacte ambiental remés, amb l'objecte d'esmenar una relació de deficiències detectades, referents als següents punts:
  
1. Respecte a l'avaluació del risc d'inundació existent en la zona cap fer les següents consideracions:
  
- L'estudi d'impacte ambiental identifica en el seu apartat riscos ambientals, l'existència d'un risc d'inundació de nivell lleu. També s'indica que l'esmentat risc és exterior al sector objecte d'estudi, i no afecta directament la zona residencial. D'altra banda, es proposa ampliar el sector 2 cap al nord-est i sud-est, sobre sòl no urbanitzable segons el planejament vigent i es considera com a zona d'ús limitat per risc d'inundació.
  
- En la zona afectada per risc d'inundació es preveu executar un vial de connexió del sector 2 amb el sòl urbà residencial existent al nord-est, sobre al barranc de la Font, sense que s'hagen avaluat els impactes ambientals que aquest pot generar. És especial, la seua afecció sobre el risc d'inundació.
  
- Segons el PATRICOVA (pla d'acció territorial de caràcter sectorial sobre prevenció del risc d'inundació a la Comunitat Valenciana), aprovat definitivament per Acord de 28 de gener de 2003, del Consell de la Generalitat, l'àmbit de l'actuació es troba afectat per risc d'inundació de nivell 3. En aplicació de la normativa urbanística de l'esmentat document, el sòl no urbanitzable afectat per risc d'inundació no pot ser objecte de reclassificació com a sòl urbà o urbanitzable. No obstant això, haurà de realitzar-se un estudi d'inundabilitat a escala adequada que permeta concretar el risc d'inundació i ser degudament aprovat per la conselleria competent en matèria d'ordenació del territori.
  
2. D'acord amb l'article 25 de la Llei 7/2002, de 3 de desembre, de la Generalitat Valenciana, de protecció contra la contaminació acústica, el projecte ha d'incloure un estudi acústic en el seu àmbit d'ordenació. També s'haurà de preveure en el programa de vigilància ambiental un seguiment que corrobore el correcte funcionament de les pantalles acústiques previstes en el projecte, o si no n'hi ha, les mesures correctores que s'hi han d'adoptar.
  
3. Justificació documentada i acreditada per l'organisme administratiu competent, de la disponibilitat de recursos hídrics per als usos previstos en l'ordenació i, en especial, de la disponibilitat d'aigua potable per a l'abastament de les àrees residencials.
  
4. Certificat de l'entitat gestora de la planta depuradora on es destinen les aigües residuals, en el qual s'indique l'aptitud o no d'aquesta per a assumir els volums esperats després del desenvolupament del sòl urbanitzable residencial.
  
En data 1 d'agost de 2003, l'Ajuntament va remetre un document d'esmena de deficiències i va satisfer tots els punts de l'ampliació.
  
Afeccions legals
  
El projecte tramitat haurà de complir les legislacions sectorials per les quals es regulen les afeccions que aquest produirà i que s'indiquen a continuació:
  
- PATRICOVA: Acord de 28 de gener de 2003, del Consell de la Generalitat, pel qual s'aprova definitivament el pla d'acció territorial de caràcter sectorial sobre prevenció del risc d'inundació a la Comunitat Valenciana. En l'esmentat acord s'inclou el barranc de la Font com a zona amb nivell de risc d'inundació 3.
  
- Patrimoni cultural: Serà aplicable la Llei 4/1998, d'11 de juny, del patrimoni cultural valencià.
  
- Els abocaments d'aigües residuals hauran d'ajustar-se al que disposa la normativa específica vigent i, en particular, al Reial Decret Legislatiu 1/2001, de 20 de juliol, pel qual s'aprova el text refós de la Llei d'aigües.
  
- Pla integral de residus de la Comunitat Valenciana.
  
Consideracions ambientals
  
Revisada la documentació tramitada i efectuada una visita a la zona afectada per tècnics del Servei d'Avaluació de l'Impacte Ambiental s'ha pogut comprovar que l'actuació integrada proposada al municipi de Paterna, resulta viable ambientalment, amb limitacions puntuals, respectant i protegint les àrees que presenten valors naturals.
  
L'actuació projectada transformarà una àrea dedicada, en la major part al cultiu de secà, principalment garrofers i ametllers amb un estat de conservació mitjà-baix. També hi ha en menor mesura pinars en estat de degradació i erms.
  
Hi ha habitatges aïllats en l'àmbit de l'actuació. En la zona pròxima al llit limítrof de l'actuació hi ha pinars adults en un estat de conservació mitjà-baix, a causa de la proliferació d'abocadors en la zona que degraden les àrees més naturals. La proposta de l'actuació aposta per la recuperació d'algunes àrees pròximes al barranc de la Font, a fi de destinar-les a usos de zones verdes; eliminar els abocadors incontrolats i crear un espai natural de transició entre el llit i el sòl residencial.
  
L'ampliació del sector 2 cap al nord-est, aproximant-se al barranc de la Font, suposa l'afecció de l'actuació per risc d'inundació, conforme a la classificació vigent dels sòls afectats, que segons el PGOU de Paterna és zona d'ús limitat per risc d'inundació. Així mateix, el PATRICOVA (Pla d'acció territorial de caràcter sectorial sobre prevenció del risc d'inundació a la Comunitat Valenciana) identifica l'àmbit de l'ampliació del sector 2 cap al barranc amb risc d'inundació de nivell 3. Conseqüentment, s'ha incorporat al projecte un estudi d'inundabilitat el qual conclou que el barranc de la Font és capaç de desguassar el cabal corresponent per a un període de retorn de 250 anys, i per tant la zona verda que pretén ubicar-se pròxima al barranc presenta un risc d'inundació nul.
  
L'actuació es desenvoluparà limítrof a l'autovia de circumval·lació a València (bypass). Per això el projecte preveu la creació de pantalles acústiques que amortisquen el soroll generat per l'intens trànsit que suporta la via. En aquest sentit, es va sol·licitar al promotor l'elaboració d'un estudi acústic, d'acord amb l'article 25 de la Llei 7/2002, de 3 de desembre, de la Generalitat Valenciana, de protecció contra la contaminació acústica. Efectuat l'estudi acústic, es conclou que les mesures que s'adoptaran seran: dos tipus de pantalles antisoroll i plantació de massa arbòria de fulla perenne de gran densitat. Les esmentades actuacions queden degudament justificades en l'estudi tramitat. La plantació que s'efectue es realitzarà sobre uns monticles artificials amb terres procedents dels moviments de terra que genere la urbanització.
  
Els habitatges existents en la zona d'actuació no disposen de xarxa de clavegueram. Els terrenys que s'afectaran estan constituïts per materials calcaris fissurats amb permeabilitat mitjana. La vulnerabilitat dels sòls a la contaminació de les aigües és mitjana. Conseqüentment, es va sol·licitar a l'Ajuntament que justificara la destinació de les aigües residuals i la capacitat de depuració de l'EDAR que les tractara. En aquest sentit, es va presentar un informe emés per l'entitat de sanejament d'aigües; es considera viable el tractament de les aigües residuals generades pel desenvolupament urbanístic previst en l'EDAR de Paterna, i s'han de complir les condicions establerts per l'entitat.
  
Respecte a la disponibilitat del recurs aigua, l'empresa subministradora Omnium Ibérico, SA, manifesta l'existència d'infrastructura d'aigua potable suficient per a proporcionar el subministrament a la xarxa de distribució dels sectors 2 i 3 de la Canyada.
  
Respecte al patrimoni historicoartístic, en l'estudi d'impacte ambiental s'indica que s'ha consultat l'inventari de jaciments arqueològics de la Comunitat Valenciana que disposa la Direcció General de Patrimoni Artístic de la Conselleria de Cultura, Educació i Ciència, sense que cap dels jaciments existents al terme municipal de Paterna es trobe en la zona afectada per la reclassificació. Això no obstant, s'indica que si durant la realització de les obres d'urbanització o edificació apareixeen restes arqueològiques, el promotor queda obligat a comunicar-ho a la Direcció General de Patrimoni Artístic de la Conselleria de Cultura, i ha d'adoptar les mesures de conservació necessàries.
  
L'estudi d'impacte ambiental conté un programa de vigilància ambiental, que haurà de ser controlat per l'Ajuntament. Això no obstant, l'esmentat programa no estableix els valors llindars dels indicadors que permeten avaluar l'impacte, freqüència del control ambiental i les mesures que s'han d'adoptar en cas de ser necessari.
  
Consideracions jurídiques
  
1. El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'art. 5é de la Llei d'impacte ambiental i concordants del seu reglament (annex I, apartat 8.g del Decret 162/90).
  
2. En l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.
  
3. L'article cinqué del Decret 162/90, del 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/89, d'Impacte ambiental, atribueix la competència a l'òrgan ambiental, per a la declaració d'impacte ambiental dels projectes a què s'aplique aquesta llei.
  
4. El Reglament orgànic i funcional de la Conselleria de Territori i Habitatge, aprovat per mitjà de Decret 119/2003, d'11 de juliol, del Govern Valencià, atribueix a la Direcció General de Gestió del Medi Natural la competència sobre l'avaluació de l'impacte ambiental.
  
Declaració d'impacte ambiental
  
Primer
  
Estimar acceptable, al sol efecte ambiental i sense perjudici de la prèvia obtenció de les autoritzacions sectorials que li siguen d'aplicació, l'homologació del pla de reforma interior i pla parcial dels sectors 2 i 8 del Pla general d'ordenació urbana que afecta al terme municipal de Paterna (València), promogut pel mateix Ajuntament, sempre que aquest es desenvolupe d'acord amb les previsions de l'estudi d'impacte ambiental i la seua ampliació, portant-se a terme les mesures correctores contingudes en aquest, tot això sempre que no entren en contradicció amb les condicions d'obligat compliment establertes en l'apartat segon de la present resolució.
  
Segon
  
Com a condicions addicionals que cal complir per a la realització de les obres i el funcionament de l'activitat, s'estableixen els següents:
  
1. La reclassificació dels terrenys afectats pel risc d'inundació que identifica el PATRICOVA en l'àmbit de l'ampliació del sector 2 es considerarà viable sempre que siga aprovat l'estudi d'inundabilitat, presentat pel promotor, per la conselleria competent en matèria d'ordenació del territori, previ informe de l'organisme de conca, conforme a l'article 18 de la normativa urbanística del PATRICOVA.
  
2. Una vegada executades les pantalles acústiques previstes conforme a l'estudi acústic presentat s'efectuaran els mesuraments que es consideren necessaris per tal de comprovar que els nivells de soroll a què s'arribe es troben dins dels valors admissibles establerts en la Llei 7/2002, de 3 de desembre, de la Generalitat Valenciana, de protecció contra la contaminació acústica. En el cas de superar-se els valors admissibles de soroll, hauran d'adoptar-se mesures complementàries que reduïsquen els esmentats valors als establerts per la Llei 7/2002.
  
3. El vial de nova construcció sobre el barranc de la Font haurà de garantir la lliure circulació de l'aigua pel llit, almenys, per al període de retorn considerat en l'estudi d'inundabilitat de 250 anys. Al mateix temps, se'n cuidarà el disseny, a fi d'evitar distorsions severes del paisatge que genera l'estat natural del llit. Una vegada acabada la construcció d'aquest, es procedirà a una neteja exhaustiva de l'entorn, i especialment del barranc de la Font.
  
4. S'haurà d'obtenir de la Direcció General de Promoció Cultural i Patrimoni Artístic de la Conselleria de Cultura, Educació i Ciència el corresponent informe favorable prèviament a l'aprovació definitiva.
  
5. En un termini màxim de tres mesos, una vegada executada la urbanització prevista per l'actuació, el promotor elaborarà un informe detallat sobre el procés d'execució i finalització de les actuacions definides en les condicions 2 i 3 de la present declaració, valoració dels impactes ambientals produïts durant el procés constructiu, mesures correctores adoptades i impactes ambientals residuals. S'adjuntarà reportatge fotogràfic del procés definit.
  
Tercer
  
Notificar a les persones interessades que contra la present resolució, per no ser un acte definitiu en la via administrativa, no es pot interposar cap recurs la qual cosa no és inconvenient perquè puguen utilitzar els mitjans que en defensa del seu dret estimen pertinents.
  
Quart
  
Publicar en el Diari Oficial de la Generalitat Valenciana la present declaració d'impacte ambiental, d'acord al que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 de març, d'Impacte ambiental.
  
València, 6 d'octubre de 2003.- El director general de Gestió del Medi Natural: Javier Gómez Martín.